b'\n_START_ARTICLE_\nKlemens VI\n_START_SECTION_\nBakgrunn\n_START_PARAGRAPH_\nPierre Roger ble f\xc3\xb8dt i slottet Maumont. Han inntr\xc3\xa5dte som ti\xc3\xa5ring i benediktinerordenen i La Chaise-Dieuklosteret, studerte en stund ved universitetet i Paris der han tok doktorgrad og siden fikk et professorat. Kardinal Pierre Grouin de Mortemart presenterte ham for pave Johannes XXII, og deretter steg han snart i gradene i kirken.\n_START_SECTION_\nAbbed, biskop, kardinal\n_START_PARAGRAPH_\nF\xc3\xb8rst ble han abbed ved Saint-Baudile i N\xc3\xaemes, siden abbed ved F\xc3\xa9camp i Normandie, biskop av Arras og kansler av Frankrike i 1328, opph\xc3\xb8yd til erkebiskop av Sens i 1329, og av Rouen i 1330. Han ble gjort til kardinal i 1338 av Benedikt XII, som han etterhvert skulle etterf\xc3\xb8lge som pave.\n_START_SECTION_\nPave\n_START_PARAGRAPH_\nDen 7. mai 1342 ble han valgt til pave, og tok da navnet Klemens VI._NEWLINE_Klemens VI fortsatte sine forgjengeres kamp mot Ludvig IV av Bayern. Han fornyet prosessen mot Ludvig i 1343 og bannlyste ham i 1346 samt oppfordret kurfyrstene til \xc3\xa5 g\xc3\xa5 til valg av ny keiser. De utropte Karl IV av Det tysk-romerske rike til ny keiser. Klemens trosset alle r\xc3\xa5d om \xc3\xa5 forlate Avignon, som han i 1348 kj\xc3\xb8pte av dronning Johanna I av Napoli. P\xc3\xa5 den annen side lyktes han i 1347 med \xc3\xa5 styrte Cola di Rienzos velde i Roma. _NEWLINE_For \xc3\xa5 gj\xc3\xb8re seg popul\xc3\xa6r blant romerne og samtidig samle inn penger p\xc3\xa5b\xc3\xb8d Klemens i 1343 at hvert femtiende \xc3\xa5r skulle feires som jubel\xc3\xa5r. S\xc3\xa5 skjedde i 1350 med en veldig tilstr\xc3\xb8mming av valfartende pilegrimer. Form\xc3\xa5let var ogs\xc3\xa5 \xc3\xa5 styrke guelferne, men dette mislyktes._NEWLINE_I 1348-49 ble Avignon rammet av svartedauden, og Klemens utmerket seg da for sin velgj\xc3\xb8renhet. Rundt om i Europa ble j\xc3\xb8der rammet av alvorlige forf\xc3\xb8lgelser og massakrer av folk som trodde at de var \xc3\xa5rsaken til pesten. Klemens utstedte flere buller for \xc3\xa5 beskytte j\xc3\xb8dene, og lot dem f\xc3\xa5 et fristed i Avignon. Han ford\xc3\xb8mte ogs\xc3\xa5 flagellanter._NEWLINE_Klemens VI ble gravlagt ved La Chaise-Dieu, i henhold til eget \xc3\xb8nske. I 1526 ble graven skjendet og levningene brent av hugenotter.'